钦定古今图书集成/理学汇编/经籍典/第139卷 > 《汉韩婴诗外传三》 > 《卷阿二》
## 钦定古今图书集成/理学汇编/经籍典/第139卷 > 《汉韩婴诗外传三》 > 《卷阿二》

黄帝即位，施惠承天，一道修德，惟仁是行，宇内和平，
未见凤凰，惟思其象，夙寐晨兴，乃召天老而问之曰：
“凤象何如？”天老对曰：“夫凤象鸿前鳞后，蛇颈而鱼尾，
龙文而龟身，燕颔而鸡喙，戴德负仁，抱忠挟义，小音
金，大音鼓，延颈奋翼，五彩备明，举动八风，气应时雨，
食有质，饮有仪，往即文始，来即嘉成，惟凤为能通天
祉，应地灵，律五音，览九德。天下有道，得凤象之一，则
凤过之；得凤象之二，则凤翔之；得凤象之三，则凤集
之；得凤象之四，则凤春秋下之；得凤象之五，则凤没
身居之。”黄帝曰：“於戏允哉！朕何敢与焉。”于是黄帝乃
服黄衣，戴黄冕，致斋于宫，凤乃蔽日而至。黄帝降于
东阶，西面再拜稽首曰：“皇天降祉，不敢不承命。”凤乃
止帝东国，集帝梧桐，食帝竹实，没身不去。《诗》曰：“凤凰
于飞，翙翙其羽，亦集爰止。”